CELEX: 32020D0767
Language: sk
Date: 2020-06-08 00:00:00
Title: Rozhodnutie Rady (EÚ) 2020/767 z 8. júna 2020 o pozícii, ktorá sa má v mene Európskej únie zaujať v Rade Medzinárodnej organizácie civilného letectva pokiaľ ide o prijatie zmeny 91 zväzku III prílohy 10 k dohovoru o medzinárodnom civilnom letectve, a oznámenie rozdielu z hľadiska dátumu uplatňovania zmeny 13B zväzku I prílohy 14, zmeny 40C prílohy 6, zmeny 77B prílohy 3 a zmeny 39B prílohy 15 k dohovoru o medzinárodnom civilnom letectve

12.6.2020   
               
               
                  SK
               
               
                  Úradný vestník Európskej únie
               
               
                  L 187/7
               
            
         ROZHODNUTIE RADY (EÚ) 2020/767
         z 8. júna 2020
         o pozícii, ktorá sa má v mene Európskej únie zaujať v Rade Medzinárodnej organizácie civilného letectva pokiaľ ide o prijatie zmeny 91 zväzku III prílohy 10 k dohovoru o medzinárodnom civilnom letectve, a oznámenie rozdielu z hľadiska dátumu uplatňovania zmeny 13B zväzku I prílohy 14, zmeny 40C prílohy 6, zmeny 77B prílohy 3 a zmeny 39B prílohy 15 k dohovoru o medzinárodnom civilnom letectve
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohovor o medzinárodnom civilnom letectve (ďalej len „Chicagsky dohovor“), ktorého cieľom je regulovať medzinárodnú leteckú dopravu, nadobudol platnosť 4. apríla 1947. Zriadil Medzinárodnú organizáciu civilného letectva (ICAO).
                  
               
                     (2)
                  
                  
                     Členské štáty Únie sú zmluvnými štátmi Chicagskeho dohovoru a členmi ICAO, pričom Únia má v určitých orgánoch ICAO štatút pozorovateľa.
                  
               
                     (3)
                  
                  
                     Podľa článku 54 Chicagskeho dohovoru môže Rada ICAO prijímať medzinárodné štandardy a odporúčania.
                  
               
                     (4)
                  
                  
                     Rada ICAO má počas jedného zo svojich nadchádzajúcich zasadnutí prijať zmenu 91 zväzku III prílohy 10 k Chicagskemu dohovoru, pokiaľ ide o systém selektívneho volania (SELCAL) (ďalej len „zmena 91“).
                  
               
                     (5)
                  
                  
                     Hlavným účelom zmeny 91 je zaviesť nové tóny na rozšírenie dostupného súboru kódov SELCAL, a tým obmedziť možnosť nesprávnej indikácie v pilotnej kabíne. Mení aj požiadavky týkajúce sa charakteristík systému a zavádza nové tóny, ktorými sa stanovuje mechanizmus na zvýšenie počtu kódov SELCAL s minimálnym vplyvom na prevádzkovateľov lietadiel.
                  
               
                     (6)
                  
                  
                     Je vhodné stanoviť pozíciu, ktorá sa má zaujať v mene Únie v Rade ICAO, keďže zmena 91 bude pre Úniu záväzná a môže rozhodujúcim spôsobom ovplyvniť obsah práva Únie, konkrétne vykonávacieho nariadenia Komisie (EÚ) 2017/373 (1). Zmena 91 bude po prijatí záväzná pre všetky členské štáty ICAO vrátane všetkých členských štátov Únie v súlade s obmedzeniami stanovenými v Chicagskom dohovore a v rámci nich. V článku 38 Chicagskeho dohovoru sa od zmluvných štátov vyžaduje, aby v rámci mechanizmu oznamovania rozdielov organizácii ICAO oznámili, ak majú v úmysle odchýliť sa od normy.
                  
               
                     (7)
                  
                  
                     Únia výrazne podporuje úsilie ICAO o zvýšenie bezpečnosti letectva zaistením bezpečného a presného poskytovania komunikačných, navigačných a prehľadových služieb. Únia by preto mala podporiť zmenu 91.
                  
               
                     (8)
                  
                  
                     Pozíciu Únie počas jedného z nadchádzajúcich zasadnutí Rady ICAO pokiaľ ide o zmenu 91 majú vyjadriť členské štáty Únie, ktoré sú členmi Rady ICAO, konajúc spoločne v mene Únie.
                  
               
                     (9)
                  
                  
                     Pozíciou Únie po prijatí zmeny 91 Radou ICAO, ktorú oznamuje generálny tajomník ICAO prostredníctvom obežníka ICAO, by malo byť oznámenie súladu so zmenou 91, a túto pozíciu majú vyjadriť všetky členské štáty Únie.
                  
               
                     (10)
                  
                  
                     V roku 2016 Rada ICAO prijala zmeny viacerých príloh k Chicagskemu dohovoru zamerané na zníženie počtu incidentov a nehôd súvisiacich s vybočením zo vzletovej a pristávacej dráhy. Tieto zmeny (ďalej len „zmeny“) sú uvedené v obežníkoch AN 4/1 2.26-16/19, AN 2/2.4-16/18, AN 10/1.1-16/17 a AN 11/1.3.29-16/12 a budú sa uplatňovať v zmluvných štátoch od 5. novembra 2020.
                  
               
                     (11)
                  
                  
                     Únia výrazne podporuje úsilie ICAO o zvýšenie bezpečnosti letectva. Zmeny, ktorými sa zavádza nová harmonizovaná metodika posudzovania a hlásenia podmienok na vzletovej a pristávacej dráhe, prispejú k zníženiu rizika incidentov a nehôd súvisiacich s vybočením zo vzletovej a pristávacej dráhy z dôvodu jej znečistenia napr. snehom, ľadom, kašovitým snehom alebo vodou.
                  
               
                     (12)
                  
                  
                     Vykonávacími nariadeniami Komisie (EÚ) 2019/1387 (2) a (EÚ) 2020/469 (3) sa tieto zmeny začleňujú do práva Únie.
                  
               
                     (13)
                  
                  
                     Vykonávacie nariadenia (EÚ) 2019/1387 a (EÚ) 2020/469 sa budú uplatňovať čiastočne od 5. novembra 2020 v súlade s dátumom začatia uplatňovania zmien. Pandémia COVID-19 má však značný vplyv na úsilie, ktoré členské štáty Únie a zainteresované strany z odvetvia letectva vynaložili na prípravu uplatňovania nových opatrení uvedených v zmene 77B prílohy 3, zmene 13B prílohy 14, zmene 40C prílohy 6 a zmene 39B prílohy 15 k Chicagskemu dohovoru.
                  
               
                     (14)
                  
                  
                     K zhoršeniu pokroku došlo najmä v súvislosti s opatreniami na obmedzenie pohybu a čiastočnou nezamestnanosťou pracovníkov v spojení so zvýšeným pracovným zaťažením potrebným na zvládnutie výrazných negatívnych dôsledkov pandémie COVID-19 pre všetky zainteresované strany.
                  
               
                     (15)
                  
                  
                     Príslušné orgány a prevádzkovatelia majú ťažkosti s prípravou na vykonanie zmien. Preto môže byť potrebné, aby sa dátum uplatňovania stanovený vo vykonávacích nariadeniach (EÚ) 2019/1387 a (EÚ) 2020/469 odložil o šesť mesiacov.
                  
               
                     (16)
                  
                  
                     Ak Rada ICAO neodloží dátum uplatňovania zmien o šesť mesiacov, zatiaľ čo v práve Únie sa dátum začatia uplatňovania príslušných noriem ICAO odloží o šesť mesiacov, pozíciou Únie by malo byť oznámenie rozdielu v súlade s článkom 38 Chicagskeho dohovoru a informovanie ICAO o zámere odložiť dátum uplatňovania zmien o šesť mesiacov,
                  
               PRIJALA TOTO ROZHODNUTIE:
         
            Článok 1
            
               1.   Pozícia, ktorá sa má v mene Únie zaujať na jednom z nadchádzajúcich zasadnutí Rady Medzinárodnej organizácie civilného letectva (ďalej len „ICAO“), je podporiť navrhovanú zmenu 91 zväzku III prílohy 10 k Dohovoru o medzinárodnom civilnom letectve (ďalej len „Chicagsky dohovor“) v celom rozsahu.
            
            
               2.   Pozícia, ktorá sa má v mene Únie zaujať po tom, čo Rada ICAO prijme zmenu 91 zväzku III prílohy 10 k Chicagskemu dohovoru, je oznámiť súlad s prijatým opatrením v odpovedi na príslušný obežník ICAO.
            
         
         
            Článok 2
            Ak Rada ICAO neodloží dátum uplatňovania zmeny 77B prílohy 3, zmeny 13B prílohy 14, zmeny 40C prílohy 6 a zmeny 39B prílohy 15 k Chicagskemu dohovoru, a Komisia zmení vykonávacie nariadenia (EÚ) 2019/1387 a (EÚ) 2020/469 a delegované nariadenie C(2020) 710 final (4) s cieľom odložiť ich uplatňovanie o šesť mesiacov, oznámi sa ICAO v súlade s článkom 38 Chicagskeho dohovoru zodpovedajúci rozdiel v dátume uplatňovania zmeny 77B prílohy 3, zmeny 13B prílohy 14, zmeny 40C prílohy 6 a zmeny 39B prílohy 15 k uvedenému dohovoru o šesť mesiacov.
         
         
            Článok 3
            
               1.   Pozíciu uvedenú v článku 1 ods. 1 vyjadria členské štáty Únie, ktoré sú členmi Rady ICAO.
            
            
               2.   Pozície uvedené v článku 1 ods. 2 a v článku 2 vyjadria všetky členské štáty Únie.
            
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Bruseli 8. júna 2020
            
               
                  Za Radu
               
               
                  predsedníčka
               
               A. METELKO-ZGOMBIĆ
            
         
         
            (1)  Vykonávacie nariadenie Komisie (EÚ) 2017/373 z 1. marca 2017, ktorým sa stanovujú spoločné požiadavky na poskytovateľov manažmentu letovej prevádzky/leteckých navigačných služieb a na ostatné funkcie siete manažmentu letovej prevádzky, ktorým sa zrušuje nariadenie (ES) č. 482/2008, vykonávacie nariadenia (EÚ) č. 1034/2011, (EÚ) č. 1035/2011 a (EÚ) 2016/1377 a ktorým sa mení nariadenie (EÚ) č. 677/2011 (Ú. v. EÚ L 62, 8.3.2017, s. 1).
         
            (2)  Vykonávacie nariadenie Komisie (EÚ) 2019/1387 z 1. augusta 2019, ktorým sa mení nariadenie (EÚ) č. 965/2012, pokiaľ ide o požiadavky na výpočty výkonnosti pristávania letúnov a normy na posudzovanie podmienok na vzletovej a pristávacej dráhe, aktualizáciu určitého bezpečnostného vybavenia a požiadaviek na lietadlá a prevádzky bez schválenia predĺženého operačného dosahu (Ú. v. EÚ L 229, 5.9.2019, s. 1).
         
            (3)  Vykonávacie nariadenie Komisie (EÚ) 2020/469 zo 14. februára 2020, ktorým sa mení nariadenie (EÚ) č. 923/2012, nariadenie (EÚ) č. 139/2014 a nariadenie (EÚ) 2017/373, pokiaľ ide o požiadavky na manažment letovej prevádzky a letecké navigačné služby, plánovanie štruktúr vzdušného priestoru a kvalitu údajov, bezpečnosť vzletovej a pristávacej dráhy a ktorým sa zrušuje nariadenie (EÚ) č. 73/2010 (Ú. v. EÚ L 104, 3.4.2020, s. 1).
         
            (4)  Delegované nariadenie Komisie C(2020) 710 final, ktorým sa mení nariadenie (EÚ) č. 139/2014, pokiaľ ide o bezpečnosť vzletovej a pristávacej dráhy a letecké údaje.